**LAUSUNTO OPETUS- JA KULTTUURIMINISTERIÖN LAUSUNTOPYYNTÖÖN LUONNOKSESTA VALTIONEUVOSTON ASETUKSEKSI NUORISOTYÖSTÄ JA -POLITIIKASTA ANNETUN ASETUKSEN 5 JA 6§:N MUUTTAMISESTA**

**Kokoomuksen Opiskelijaliitto Tuhatkunnan lausunto esitysluonnoksesta:**

Opetus- ja kulttuuriministeriö on pyytänyt lausuntoa luonnoksesta valtioneuvoston asetukseksi nuorisotyöstä ja -politiikasta annetun asetuksen 5 ja 6 §:n muuttamisesta. Kokoomuksen Opiskelijaliitto Tuhatkunta ry kiittää mahdollisuudesta lausua asiaan.

Luonnoksen valmisteluvaiheessa ei ole kuultu kaikkia poliittisia nuorisojärjestöjä, mikä näkyy esityksen heikossa laadussa. Järjestöjä kuulemalla sekä niiden asiantuntemuksen huomioimalla olisi voitu esitysluonnoksen tasoon vaikuttaa positiivisesti. Kokoomuksen Opiskelijaliitto Tuhatkunta ei pidä tarkoituksenmukaisena, että poliittiset nuorisojärjestöt asetettaisiin eri asemaan sitoutumattomien nuorisojärjestöjen valtionapukelpoisuudessa. Suhtaudumme kielteisesti esitysluonnokseen, emmekä näe muutokselle osoitettua tarvetta.

Luonnoksessa lokeroidaan lapsi-, nuoriso- ja opiskelijajärjestöt selkeisiin kategorioihin riippumatta niiden hyvin erilaisista asemista ja suhteesta puolueisiin. Kaikki järjestöt eivät harjoita poliittista toimintaa vaan keskittyvät järjestölliseen sekä kerho- ja tapahtumatoimintaan, eroamatta merkittävästi sitoutumattomista järjestöistä. Myöskään yhteistyö järjestöjen ja puolueiden välillä ei ole tiivistä, eikä siksi järjestöjen kategorisointi niputtamalla ne kiinteästi puolueiden yhteyteen ole mielekästä. Asetusluonnoksessa ei huomioida yksittäisten järjestöjen toiminnan yksilöllistä luonnetta. Kaikki järjestöt eivät myöskään ole puolueiden jäseniä, eikä järjestöjen vaikuttavuus puolueissa ole niin laaja, jotta poliittinen vaikuttavuus esimerkiksi kansanedustajien määrän huomioimalla tulisi ottaa arviointikriteeriksi.

Poliittisten nuoriso-, opiskelija-, lapsi-, ja varhaisnuorisojärjestöjen järjestöllinen työ ja toiminta eivät merkittävästi poikkea sitoutumattomien nuorisojärjestöjen toiminnasta. Poliittiset järjestöt tukevat poliittisella toiminnallaan nuorten kasvua yhteiskunnan jäseniksi, lisäävät nuorten osallisuutta ja parantavat näiden vaikuttamismahdollisuuksia. Jotta nuorisojärjestöjen yhdenvertaista kohtelua ja asemaa ei heikennettäisi, tulee nykyinen kaikki nuorisojärjestöt kattava arviointikriteeristö säilyttää myös jatkossa kattamaan myös poliittiset nuorisojärjestöt.

Nuorisolaki, johon asetus pohjautuu, on ollut vasta vuoden voimassa, eikä asetusmuutoksella ole tarkoituksenmukaista tehdä näin suuria muutoksia uuden lain soveltamisalaan. Lain valmistelun ja hyväksymisen jälkeen ei mikään uudistuksen aikaan tiedossa ollut poliittisiin nuorisojärjestöihin liittyvä ole muuttunut merkittävästi.

Kaikkia asetuksen 5§ lisäyksen piiriin kuuluvia nk. poliittisia lapsi-, varhaisnuoriso-, nuoriso- ja opiskelijajärjestö ei voi kategorisoida itsenäisen asemansa ja toiminnan perusteella puolueisiin kytketyiksi. Puolueet eivät ohjaa kaikkien itsenäisten järjestöjen toimintaa. On myös huomioitava, että kaikkia puolueita lähellä olevissa ja edellä listatuissa järjestöissä ei poliittisuus näy järjestön toiminnassa. Järjestöjen tarjoama toiminta on avointa kerho- ja tapahtumatoimintaa, eikä näin ollen poikkea muista vastaavista lapsi- ja varhaisnuorisojärjestöistä toiminnaltaan.

Aiemmin todetun mukaisesti me, Kokoomuksen Opiskelijaliitto Tuhatkunta ry, esitämme, että valtioneuvoston nuorisotyöstä ja -politiikasta antamaan asetukseen ei tehdä muutoksia.

Helsingissä 20.6.2018

Janika Takatalo

Puheenjohtaja

Kokoomuksen Opiskelijaliitto Tuhatkunta ry

Niilo Nissinen

Pääsihteeri
Kokoomuksen Opiskelijaliitto Tuhatkunta ry